section_heading: Premisa
paragraph_text: Rachel Green bježi s vlastitog vjenčanja i pronalazi prijateljicu iz djetinjstva Monicu Geller koja u New Yorku radi kao glavna kuharica. Njih dvije postaju cimerice, a Rachel se uskoro pridružuje ekipi prijatelja u 20-im godinama s kojima se Monica najčešće druži: glumcu koji se pokušava izboriti za svaku ulogu Joeyju Tribbianiju, zaposleniku u velikoj korporaciji Chandleru Bingu, maserki i glazbenici Phoebe Buffay te tek razvedenom paleontologu Rossu Gelleru koji je ujedno i Monicin stariji brat. Kako bi se uzdržavala, Rachel se zapošljava kao konobarica u Central Perku, obližnjem kafiću na Manhattanu gdje svi šestero najčešće borave. Kada nisu tamo, prijatelji se obično druže u stanu Monice i Rachel u West Villageu ili u stanu Joeyja i Chandlera koji se nalazi u istoj zgradi, odmah preko puta.